Diari Oficial de la Generalitat Valenciana


Sumari del DOGV 6413, del 09-12-2010 (2010/13338)

DECRET 204/2010, de 3 de desembre, del Consell, pel qual s'aproven les Normes d'Organització i Funcionament de la Universitat Cardenal Herrera-CEU.
---------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/12/03/204/dof/vci/html**

### Dades del document

Número de DOGV
:   6413

Data del DOGV
:   09-12-2010

Secció del DOGV
:   I. DISPOSICIONS GENERALS

Número del document
:   2010/13494


Data del document
:   03-12-2010

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * Universitat Cardenal Herrera-Ceu
    * legislació
    * ensenyament privat
    * reglament intern
    * universitat

DECRET 204/2010, de 3 de desembre, del Consell, pel qual s'aproven les Normes d'Organització i Funcionament de la Universitat Cardenal Herrera-CEU. [2010/13742]  
La Fundació Universitària San Pablo-CEU, entitat titular de la Universitat Cardenal Herrera-CEU, reconeguda com a universitat privada per la Llei 7/1999, de 3 de desembre, de la Generalitat, ha sol·licitat l'aprovació de les Normes d'Organització i Funcionament de la Universitat, en compliment del que establix la disposició addicional octava de la Llei Orgànica 4/2007, de 12 d'abril, que modifica la Llei 6/2001, de 21 de desembre, d'Universitats.  
La sol·licitud ha sigut tramitada d'acord amb les previsions contingudes en l'article 6, apartats 2 i 5, de la Llei Orgànica 6/2001, de 21 de desembre, d'Universitats, una vegada fet el control de legalitat previ.  
Per tot això, a proposta del conseller d'Educació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 3 de desembre de 2010,  
DECRETE  
Article únic. Aprovació de les Normes d'Organització i Funcionament de la Universitat Cardenal Herrera-CEU  
S'aproven les Normes d'Organització i Funcionament de la Universitat Cardenal Herrera-CEU, que s'incorporen com a annex del present decret.  
DISPOSICIÓ DEROGATÒRIA  
Única. Derogació de normativa  
Queda derogat el Decret 236/2003, de 28 de novembre, del Consell, pel qual s'aproven les Normes d'Organització i Funcionament de la Universitat Cardenal Herrera-CEU.  
DISPOSICIÓ FINAL  
Única. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
València, 3 de desembre de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN  
ANNEX  
NORMES D'ORGANITZACIÓ I FUNCIONAMENT   
DE LA UNIVERSITAT CARDENAL HERRERA-CEU  
PREÀMBUL  
1. La Universitat Cardenal Herrera-CEU és una institució acadèmica promoguda per la Fundació Universitària San Pablo-CEU i creada per la Llei 7/1999, de 3 de desembre, de la Generalitat, a l'empara de l'article 27.6 de la Constitució espanyola.  
2. La Universitat Cardenal Herrera-CEU naix del Centre d'Estudis Universitaris (CEU), obra de l'Associació Catòlica de Propagandistes, erigida a la llum del pensament del pare Ayala sobre la formació de persones dotades d'esperit sobrenatural i un ideal moral, al servici del bé comú, sota l'impuls decisiu del servent de Déu, Ángel Herrera Oria.   
3. La Universitat Cardenal Herrera-CEU assumix el magisteri de l'Església sobre l'ensenyança i l'educació catòliques i, molt especialment, el seu magisteri sobre les universitats catòliques.   
4. La Universitat Cardenal Herrera-CEU du a terme la seua tasca per mitjà de la inspiració cristiana dels individus i de la comunitat universitària, amb una especial vocació per a l'estudi i la difusió de la doctrina social de l'Església.   
5. La Universitat Cardenal Herrera-CEU, afirmada en esta tradició universitària, que constituïx la seua raó de ser, emmarca la seua tasca en el context legislatiu establit per la Llei Orgànica 6/2001, de 21 de desembre, d'Universitats, reformada per la Llei Orgànica 4/2007, de 12 d'abril. Per això, i en virtut del que establix la disposició addicional novena i els articles 6.5 i 6.2 de la mencionada llei orgànica, el Patronat de la Universitat Cardenal Herrera-CEU, en la reunió del dia 17 d'abril de 2010, ha acordat aprovar les següents Normes d'Organització i Funcionament adaptades a la legislació vigent.   
TÍTOL I  
Naturalesa, àmbit i fins  
Article 1. Definició  
1. La Universitat Cardenal Herrera-CEU és una institució universitària catòlica dedicada a la docència i a la investigació del saber d'acord amb el seu esperit fundacional i el seu ideari propi, i reconeguda per la Llei 7/1999, de 3 de desembre, de la Generalitat, a l'empara de l'article 27.6 de la Constitució, amb personalitat jurídica pròpia de la Fundació Universitària San Pablo-CEU, que és una entitat sense finalitat lucrativa.  
2. La Universitat Cardenal Herrera-CEU du a terme la seua tasca d'acord amb la naturalesa i l'autonomia pròpies de l'activitat universitària, en el marc que establix la seua inspiració cristiana i la fidelitat al missatge cristià, tal com presenta el magisteri de l'Església catòlica.  
3. Tots els actes oficials de la Universitat Cardenal Herrera-CEU estaran d'acord amb la seua identitat catòlica.  
Article 2. Autonomia  
La Universitat Cardenal Herrera-CEU gaudix de l'àmbit d'autonomia que, d'acord amb la Constitució i la LOU, correspon a esta universitat privada per a la millor protecció de la llibertat acadèmica, i pot efectuar qualsevol activitat necessària per al compliment adequat dels seus fins.  
Article 3. Ideari  
Forma part del compromís de tots els membres de la comunitat universitària amb la Universitat Cardenal Herrera-CEU el respecte, en un esperit de llibertat i responsabilitat, a la seua naturalesa, missió, fins propis i ideari.   
Article 4. Principis  
En coherència amb la seua inspiració fundacional, la Universitat Cardenal Herrera-CEU, des del respecte als valors consagrats per la Constitució, orienta la seua missió i treball sobre els principis següents:   
1. La creació d'una comunitat universitària concorde en la consagració comuna a la veritat, en la visió de la dignitat de la persona humana i del missatge de Jesucrist, que dóna a la Universitat el seu caràcter distintiu.  
2. La proximitat entre professors i alumnes, que busca afavorir els vincles personals de magisteri, espai natural de desenrotllament de la intel·ligència dels hòmens i de la seua llibertat.  
3. L'excel·lència en la docència en tots els nivells universitaris i totes les disciplines.  
4. El compromís amb la investigació, d'acord amb els mètodes propis de cada disciplina.  
5. L'estudi de la veritat de les coses estarà guiat per la busca de la integració del saber, pel diàleg entre la fe i la raó, per una preocupació específica per les implicacions morals dels mètodes i dels resultats de la investigació científica i tècnica, i pel reconeixement del paper sapiencial insubstituïble que correspon a la teologia catòlica.   
6. La Universitat Cardenal Herrera-CEU oferix la seua contribució a tota la societat, i posa a disposició dels qui no tenen mitjans econòmics suficients una política eficaç i generosa de beques i ajudes a l'estudi que, atesos els criteris de mèrit i capacitat, col·laboren a la consecució dels seus fins propis. En el desenrotllament d'esta política es prestarà especial atenció a les situacions de dependència i discapacitat dels qui les sol·liciten.  
Article 5. Règim jurídic  
1. La Universitat Cardenal Herrera-CEU es regirà per les lleis, disposicions i normes que, segons el que establix la Llei Orgànica d'Universitats, afecten les universitats privades, així com per les presents Normes d'Organització i Funcionament i les normes internes que les despleguen.  
2. La Universitat Cardenal Herrera-CEU té la seu central a Moncada (València), sense perjuí dels centres d'activitats pròpies que puga establir en qualsevol altre lloc de la Comunitat Valenciana, d'acord amb la normativa vigent.  
3. La Universitat Cardenal Herrera-CEU pot promoure i crear institucions universitàries en altres comunitats autònomes i en l'estranger, en els termes establits per les lleis i acords internacionals.  
4. Les llengües oficials de la Universitat Cardenal Herrera-CEU són el castellà i el valencià. Tot membre de la comunitat universitària té dret a usar qualsevol d'estes.  
Article 6. Escut, lema i segell  
1. L'escut consistix en un triangle blau escacat en rombes, orlat pel lema de la Universitat i, al peu, el nom de la Universitat Cardenal Herrera-CEU.  
2. El lema de la Universitat Cardenal Herrera-CEU és: Qui facit veritatem, venit ad lucem (El qui practica la veritat, va a la llum).   
3. El segell de la Universitat reproduirà l'escut segons la descripció precedent.  
Article 7. Patronatge  
La Universitat Cardenal Herrera-CEU es troba sota el patrocini de sant Pau, apòstol dels gentils, la festivitat del qual se celebra el dia que es commemora la seua conversió.  
TÍTOL II  
Estructura  
Article 8. Estructura  
1. La Universitat Cardenal Herrera-CEU estarà integrada per facultats, escoles, departaments, instituts universitaris i interuniversitaris d'investigació i docència, centres adscrits, col·legis majors i per aquells altres centres o estructures necessàries per a l'exercici de les seues funcions. El reconeixement de la creació, modificació o supressió serà acordat pel Consell, a proposta de la Universitat.  
2. En el marc de la seua pròpia autonomia, la Universitat Cardenal Herrera-CEU pot crear o reconéixer altres centres o estructures propis, a més dels previstos en estes Normes d'Organització i Funcionament, les activitats dels quals conduïsquen a l'obtenció de títols propis.  
Article 9. Facultats, escoles i centres  
Les facultats, escoles i centres integrats o adscrits són les instàncies responsables de l'organització de l'ensenyança i la investigació, d'acord amb les directrius emanades dels òrgans superiors de la Universitat, i dels processos acadèmics, administratius i de gestió conduents a l'obtenció de títols de caràcter oficial i de validesa en tot el territori nacional, així com d'aquelles altres funcions que determinen estes Normes d'Organització i Funcionament i la resta de reglaments universitaris.  
Article 10. Departaments  
1. Els departaments són els òrgans encarregats de coordinar les ensenyances d'una o diverses àrees de coneixement en un o més centres, d'acord amb la programació docent de la Universitat i en relació amb les matèries atribuïdes pel seu Consell de Govern, així com de recolzar les activitats i iniciatives docents i investigadores del professorat.   
2. Els departaments agruparan tots els docents, investigadors i becaris adscrits a estos, així com el personal d'administració i servicis que se'ls haja assignat.  
3. Els professors s'agruparan en els departaments en funció de les àrees de coneixement a què pertanguen.  
Article 11. Instituts universitaris d'investigació i docència  
Els instituts universitaris i interuniversitaris d'investigació i docència són centres dedicats a la investigació científica, tècnica o artística i a la docència especialitzada i de postgrau, sense que la seua existència comporte una duplicitat estructural i funcional respecte als departaments. Poden també proporcionar assessorament en l'àmbit de les seues competències, en la manera que reglamentàriament es determine.  
Article 12. Altres centres  
La Universitat Cardenal Herrera-CEU pot crear o adscriure altres centres d'acord amb el que en cada moment establisca la normativa vigent, així com participar en centres o estructures de caràcter interuniversitari.   
TÍTOL III  
Dels òrgans de govern i representació  
CAPÍTOL I  
Del Patronat  
Article 13. El Patronat  
El Patronat de la Universitat Cardenal Herrera-CEU és el màxim òrgan col·legiat de representació i govern de la Universitat i exercix totes les funcions inherents a esta condició.  
Article 14. Composició del Patronat  
1. El Patronat de la Universitat Cardenal Herrera-CEU estarà compost per membres nats i electes.  
2. Seran membres nats: el president, el vicepresident i el consiliari nacional de l'Associació Catòlica de Propagandistes i l'arquebisbe de València.  
3. El president de l'Associació Catòlica de Propagandistes, com a president de la Fundació Universitària San Pablo-CEU, és president del Patronat de la Universitat, amb la dignitat honorífica de gran canceller de la Universitat.  
4. Els patrons electes en seran onze. Han de pertànyer a l'Associació Catòlica de Propagandistes en la condició de membres actius, i seran triats i remoguts pel Patronat de la Fundació Universitària San Pablo-CEU.  
5. Els electes exerciran el seu mandat per un període de quatre anys, i podran ser reelegits dos vegades consecutives.   
6. Poden assistir a les reunions del Patronat, per a tractar un o més punts de l'orde del dia, quan siguen invitats pel president, amb veu però sense vot: el rector de la Universitat Cardenal Herrera-CEU, el gerent de la Universitat, el director general de la Fundació Universitària San Pablo-CEU o altres càrrecs o persones.  
Article 15. Facultats del Patronat  
1. El compliment i el desenrotllament dels fins fundacionals i de tot el que els afecta és funció del Patronat, a qui correspon la fixació, la concreció i la determinació d'estes activitats, tant les especificades en estes Normes d'Organització i Funcionament, com les no previstes expressament, ja que la seua enumeració té només caràcter enunciatiu i no limitador, sense perjuí de les facultats atribuïdes als altres òrgans de govern i representació en estes Normes d'Organització i Funcionament, no constituirà una llista tancada ni comportarà cap orde de preferència en la seua realització. Tot això dins del marc que comporta la seua naturalesa d'institució universitària privada i sense més limitacions que les establides en les lleis i la resta de disposicions que en cada moment siguen aplicables.  
2. Entre les facultats del Patronat, cal destacar les següents:  
a) Aprovar, interpretar i modificar les Normes d'Organització i Funcionament de la Universitat, així com les normes reglamentàries que les despleguen, i vetlar especialment pel compliment de l'ideari i fins fundacionals de la Universitat, que són els de la seua entitat promotora.  
b) Establir les línies estratègiques i programàtiques de la Universitat.  
c) Aprovar el pressupost de la Universitat i fiscalitzar la seua execució.  
d) Nomenar el rector, una vegada oït el personal docent i investigador en els termes legalment exigits, així com acordar la seua remoció.  
e) Nomenar i remoure, a proposta del rector, els vicerectors de la Universitat, secretari general, gerent, degans de facultat, directors d'escoles, directors de centres, directors d'instituts universitaris d'investigació i docència i directors de centres adscrits.  
f) Aprovar, en el seu àmbit, la creació, l'extinció o la modificació de facultats, escoles, departaments, instituts universitaris d'investigació i docència, centres adscrits, col·legis majors, i altres centres o estructures necessàries per a l'exercici de les seues funcions, així com la integració en la Universitat de centres o instituts universitaris de titularitat distinta. La seua aprovació per part del Patronat se sotmetrà a l'acord que legalment siga necessari de la comunitat autònoma.  
g) Aprovar la plantilla de la Universitat i la seua remuneració.  
h) Nomenar els professors, a proposta del rector.  
i) La determinació de la política de beques i els criteris per a la seua concessió.  
j) L'establiment de les línies generals de les relacions de la Universitat amb les administracions públiques i amb altres universitats i institucions.  
k) Aprovar la implantació i la supressió de títols universitaris propis o, si és el cas, autoritzar la Universitat per a sol·licitar la implantació de títols universitaris oficials, així com l'aprovació o la modificació dels plans d'estudi, sense perjuí que el Govern de la nació els reconega i el sotmetiment a les lleis relatives als títols universitaris oficials i de validesa en tot el territori espanyol.  
l) Aprovar les normes que regulen el règim disciplinari aplicable en el si de la comunitat universitària, a instància del Consell de Govern.  
Article 16. El president  
La representació del Patronat correspon al seu president, que presidirà per dret propi i com a gran canceller qualsevol acte de la Universitat i les reunions de qualsevol dels seus òrgans col·legiats a les quals assistisca.  
Article 17. El vicepresident  
El Patronat pot, a proposta del president, elegir i remoure, entre els seus membres, un o més vicepresidents.  
Article 18. El secretari  
El Patronat designarà un secretari que estendrà acta de les seues sessions i donarà fe dels acords que s'adopten. En cas que el nomenament recaiga en una persona que no siga patró, tindrà veu però no vot.  
Article 19. Funcionament  
La concurrència a les reunions del Patronat serà sempre personal. Els patrons poden, no obstant això, conferir la seua representació a un altre patró per a cada sessió, si és el cas, sota les instruccions que el representat formule per escrit.  
Només l'arquebisbe de València i el consiliari nacional de l'Associació Catòlica de Propagandistes poden designar les persones a les quals corresponga d'ordinari la seua substitució.   
Els acords s'adoptaran per majoria de vots dels presents o representats, i el president tindrà vot de qualitat en cas d'empat.  
Quan es tracte de nomenaments o destitucions, la votació serà secreta si així ho sol·licita algun membre del Patronat.  
Article 20. Convocatòries  
Les juntes del Patronat seran convocades pel seu president, per iniciativa pròpia o a petició de la quarta part dels membres del patronat; es consideren vàlidament constituïdes quan concórreguen, presents o representats, la tercera part dels seus membres.  
El patronat, per allò que no es preveu ací, elaborarà les seues pròpies normes de funcionament. En estes normes de funcionament pot regular-se l'adopció d'acords per escrit i sense sessió, amb caràcter excepcional quan així ho aconsellen les circumstàncies o l'índole dels assumptes que s'han de tractar, sempre que cap patró s'opose a això i es deixe constància d'esta no-oposició.  
Article 21. Incompatibilitats  
El càrrec de patró de la Universitat serà gratuït i incompatible amb ser membre del Consell de Govern de la Universitat, sense perjuí d'altres incompatibilitats que puguen haver-hi.  
CAPÍTOL II  
Dels òrgans acadèmics  
Article 22. Tipus d'òrgans  
Els òrgans acadèmics es dividixen en òrgans col·legiats i òrgans unipersonals.  
1. Són òrgans col·legiats:  
a) El Claustre Universitari.  
b) El Consell de Govern.  
c) Les juntes de facultat, escola o centre.  
d) Els consells de departament i d'institut universitari d'investigació i docència.  
2. Són òrgans unipersonals:  
a) El rector.  
b) Els vicerectors.  
c) El secretari general.  
d) El gerent.  
e) Els degans de facultats i els directors d'escoles.  
f) Els directors de departament i d'institut universitari d'investigació i docència.  
Secció primera  
Dels òrgans col·legiats  
Article 23. El Claustre  
El Claustre Universitari és el màxim òrgan de representació de la comunitat universitària.  
Article 24. Composició del Claustre  
1. El Claustre Universitari estarà compost per membres nats i electes, i estaran representats els diferents sectors de la comunitat universitària.  
2. Són membres nats: el rector, que el presidix; els vicerectors; el secretari general, que ho és del Claustre; els degans i directors d'escola i centre; els directors de departament i dels instituts universitaris d'investigació i docència; els vicedegans i subdirectors d'escola i centre; els directors de centres adscrits; els secretaris acadèmics de facultat, escola i centre; els directors d'unitats i altres servicis de suport a la docència i a la investigació mencionats pel reglament del claustre; els professors que hagen sigut rectors de la Universitat i els doctors honoris causa d'esta.   
3. Són membres electes: els representants del professorat i de l'alumnat en les juntes de facultat, escola i centre, així com dos representants del personal d'administració i servicis, que seran triats entre tots ells per mitjà de convocatòria ad hoc. Les persones esmentades deixaran de formar part del claustre quan siguen remogudes o cessen en els seus òrgans d'origen. En el cas del personal d'administració i servicis, els representants seran triats per un període de dos anys.  
4. Poden ser invitats al Claustre Universitari, amb veu però sense vot, els professors emèrits de la Universitat.  
Article 25. Convocatòria del Claustre  
El Claustre Universitari serà convocat pel rector i es reunirà:  
1. Preceptivament, una vegada cada curs acadèmic.  
2. A petició d'almenys un terç dels claustrals.  
3. Quan el rector ho considere pertinent.  
Article 26. Funcions del Claustre  
Són competències del Claustre Universitari:  
1. Vetlar pel compliment de les Normes d'Organització i Funcionament i ser oït en els processos de modificació d'estes.  
2. Ser informat de les línies generals d'actuació en la Universitat, en la docència, la investigació, l'administració i la gestió.  
3. Formular recomanacions i propostes.  
4. Vetlar pel respecte dels principis de llibertat acadèmica, de càtedra, d'investigació i estudi.  
Article 27. El Consell de Govern  
El Consell de Govern és l'òrgan col·legiat del govern ordinari de la Universitat. Els seus acords, en l'àmbit de la seua competència, seran vinculants per a qualsevol altre òrgan unipersonal o col·legiat de rang jeràrquic inferior.  
Article 28. Composició del Consell  
1. El Consell de Govern estarà constituït pel rector, que el presidirà; els vicerectors; el secretari general, que actuarà com a secretari d'este; el gerent, els degans de facultat i directors d'escola o centre, i per un director de departament de cada facultat, escola o centre.  
2. El defensor universitari pot assistir, invitat pel rector, amb veu però sense vot.   
3. El rector pot convocar les persones de la comunitat universitària que considere oportú, per a ser oïdes pel Consell de Govern, en assumptes concrets.  
Article 29. Funcions del Consell  
Les competències del Consell de Govern són:  
1. Vetlar pel compliment dels fins fundacionals.  
2. Proposar, si és el cas, al Patronat la reforma de les Normes d'Organització i Funcionament de la Universitat.  
3. Elaborar i proposar a l'aprovació del Patronat el seu propi reglament de règim intern, i el dels altres òrgans col·legiats, així com les normes reglamentàries que despleguen les presents Normes d'Organització i Funcionament.   
4. Elaborar les normes que regulen el règim disciplinari aplicable en el si de la comunitat universitària perquè l'aprove el Patronat.  
5. Proposar al Patronat la creació, la modificació o la supressió de facultats, escoles, instituts universitaris d'investigació i docència o altres centres.  
6. Proposar al Patronat que autoritze o, si és el cas, aprove la sol·licitud d'implantació i la supressió d'ensenyances conduents a títols oficials i propis.  
7. Proposar al Patronat que autoritze o, si és el cas, aprove la sol·licitud d'aprovació i modificació dels respectius plans d'estudi.  
8. Crear i suprimir departaments i definir la seua composició i organització, amb informe del Patronat.  
9. Proposar al Patronat la configuració i les modificacions de la plantilla del personal docent i investigador, així com el seu sistema de selecció i promoció.   
10. Proposar al Patronat els criteris per a la concessió de permisos, excedències i anys sabàtics al professorat universitari.  
11. Proposar al Patronat el nomenament de professors emèrits.  
12. Proposar al Patronat la configuració i la modificació de la plantilla del personal d'administració i servicis, així com la política de selecció, avaluació, retribucions i promoció d'este.  
13. Establir el règim d'admissió d'alumnes i les condicions de la seua permanència d'acord amb la legislació vigent.  
14. Aprovar la política de col·laboració amb altres universitats, persones físiques o entitats públiques o privades i conéixer els corresponents convenis, així com els contractes que subscriga el rector en nom de la Universitat.  
15. Proposar al Patronat la creació i la supressió de servicis universitaris i establir els criteris per a la seua avaluació, així com aprovar les seues normes d'organització.  
16. Elevar al Patronat el projecte de pressupost anual de la Universitat i les directrius de la seua programació econòmica plurianual per a la seua aprovació, i administrar el pressupost una vegada estiga aprovat.  
17. Aprovar la memòria de la Universitat de cada curs acadèmic.  
18. Concedir el grau de doctor honoris causa, amb el vistiplau del Patronat, i atorgar medalles i altres distincions de la Universitat, d'acord amb el seu Reglament d'Honors i Distincions.  
19. Aprovar el calendari acadèmic.  
20. Resoldre els conflictes de competències que es plantegen entre centres o servicis universitaris.  
21. Qualsevol altra competència que li atribuïsquen estes Normes d'Organització i Funcionament i la resta de disposicions que puguen ser-li aplicables.  
Article 30. Comissió Permanent  
En el si del Consell de Govern es pot crear una comissió permanent que actuarà per delegació d'aquell per a la resolució dels assumptes de govern ordinari.   
La Comissió Permanent estarà constituïda pel rector, que la presidirà; els vicerectors; el secretari general, que actuarà com a secretari d'esta; el gerent, els degans de facultat, i el director de l'Escola Superior d'Ensenyances Tècniques.  
Article 31. Les juntes de centres  
La junta de facultat, escola o centre és l'òrgan col·legiat de govern d'este, que exercix les seues funcions amb vinculació als acords del Patronat, Consell de Govern i resolucions del rector.  
Article 32. Composició de les juntes  
1. La junta de facultat, escola o centre estarà composta per membres nats i electes.   
2. Són membres nats: el degà o director, que presidirà les seues reunions; els vicedegans o subdirectors; el secretari acadèmic, que estendrà acta de les seues sessions, i els directors dels departaments integrats en la facultat o escola.  
3. Són membres electes: un professor per cada titulació impartida en la facultat, escola o centre i un alumne, que seran triats per un període no superior a dos anys i cessaran per pèrdua de la seua condició de professor o d'alumne d'estos centres.  
Article 33. Funcions de les juntes  
Les competències de la junta de facultat, escola o centre són:  
1. Col·laborar amb el degà o director en la gestió de la facultat, escola o centre.  
2. Promoure el perfeccionament dels plans d'estudi i de la metodologia docent, així com l'establiment de nous títols oficials o propis.  
3. Participar en la programació de les activitats d'extensió universitària.  
4. Vetlar per l'adequada dotació dels servicis necessaris per al seu funcionament correcte.  
5. Qualsevol altra competència que li puga ser atribuïda en el desenrotllament d'estes Normes d'Organització i Funcionament.  
Article 34. El Consell de Departament  
1. El Consell de Departament és l'òrgan de govern del departament i exercix les seues funcions amb vinculació a les decisions dels òrgans de govern de la Universitat i a les de la facultat o escola, seguint els principis establits en les presents Normes d'Organització i Funcionament, d'acord amb el Reglament de Departaments aprovat pel Patronat de la Universitat, a proposta del Consell de Govern.  
2. El Consell de Departament estarà compost pel director de departament, que el presidirà; el secretari, que ho serà del Consell de Departament; els directors de les seccions departamentals, els catedràtics i agregats adscrits a este, i quatre professors doctors.  
Secció segona  
Dels òrgans unipersonals  
Article 35. El rector  
1. El rector és la màxima autoritat acadèmica de la Universitat i, d'acord amb les directrius fixades pel Patronat, li corresponen la direcció, el govern i la gestió ordinària d'esta, de conformitat amb estes Normes d'Organització i Funcionament i els reglaments interns. Presidix el Claustre de la Universitat, el Consell de Govern i qualsevol òrgan col·legiat a què assistisca. Així mateix, té la representació de la Universitat i presidix tots els seus actes, sense perjuí de les atribucions conferides per estes Normes d'Organització i Funcionament al president del Patronat i gran canceller de la Universitat.  
2. El rector té tractament de Magnífic.  
Article 36. Nomenament del rector  
El rector és nomenat i remogut pel Patronat de la Universitat entre els doctors d'esta, oït el personal docent i investigador en els termes establits per la legislació vigent, i el seu mandat serà per un període no major de quatre anys, i pot ser reelegit de manera consecutiva per una sola vegada, no obstant la facultat del Patronat de poder, en qualsevol moment, revocar el nomenament.  
Article 37. Funcions del rector  
1. Són competències del rector:  
a) Presidir el Consell de Govern i definir, d'acord amb el Patronat, les grans línies de gestió de la Universitat, i vigilar el seu compliment.  
b) Expedir els títols i diplomes atorgats per la Universitat.   
c) Subscriure i denunciar acords i convenis amb altres universitats, administracions, persones físiques o jurídiques, públiques o privades, i autoritzar l'ús de la denominació i emblema de la Universitat en estos, de la qual cosa donarà compte al Patronat d'esta.   
d) Proposar al Patronat la contractació del professorat, d'acord amb el procediment que reglamentàriament es determine.  
e) Proposar al Patronat el nomenament i la destitució dels vicerectors, secretari general, degans, directors d'escola i centre, i directors d'instituts universitaris i interuniversitaris d'investigació i docència.  
f) Proposar al Patronat el nomenament i la destitució del gerent de la Universitat.  
g) Convocar eleccions per a representants en els distints òrgans de la Universitat.  
h) Seleccionar, a proposta del gerent, el personal administratiu i de servicis, i informar el Patronat.  
i) Exercir la facultat disciplinària sobre el personal docent, alumnat i personal administratiu i de servicis.  
j) Reconéixer grups d'investigació en els termes que s'establisquen reglamentàriament.  
k) Exercir les funcions de representació externa i institucional de la Universitat.  
l) Autoritzar els gastos i ordenar els pagaments de conformitat amb els pressupostos de la Universitat, a proposta del gerent.  
m) Exercir les altres competències que li atribuïsquen la legislació vigent, estes Normes d'Organització i Funcionament i totes aquelles que no estiguen expressament assignades a altres òrgans.  
2. El rector pot delegar en els vicerectors i el secretari general les competències del número anterior, excepte les dels apartats b), e) i f).  
Article 38. Vicerectors  
El rector pot proposar al Patronat la designació d'un o més vicerectors entre els professors doctors de la Universitat, que assumiran les funcions que el rector els atribuïsca per delegació. En l'acte de nomenament han de constar les competències que s'atribuïxen a cada vicerector i el seu orde en la jerarquia de la Universitat.   
En cas d'absència, malaltia, defunció o cessament del rector, assumirà interinament les seues funcions el vicerector a qui corresponga per rang, i es comunicarà al Consell de Govern i al Patronat de la Universitat esta situació d'interinitat.  
Article 39. El secretari general  
1. El secretari general és el fedatari dels actes i acords del Consell de Govern.  
2. Serà designat pel Patronat, a proposta del rector, entre els professors doctors de la Universitat.   
3. Els secretaris acadèmics de facultat, escola o centre dependran funcionalment del secretari general.  
Article 40. Funcions del secretari general  
Són competències del secretari general:  
1. Assistir el rector en les tasques d'organització i administració de la Universitat.  
2. Estendre i custodiar les actes de les sessions dels òrgans col·legiats de la Universitat, excepte del Patronat.  
3. Vetlar pel compliment de la normativa general i pròpia de la Universitat, dels acords dels òrgans col·legiats i de les resolucions del rector, i ordenar i preveure la seua publicitat.  
4. Dirigir el Registre General, custodiar l'Arxiu Central de la Universitat i el seu segell, i expedir els certificats que corresponguen.  
5. Organitzar i vetlar pel bon fi dels processos electorals que es duguen a terme en la Universitat.  
6. Coordinar l'activitat administrativa en les facultats, escoles i la resta de centres.  
7. Organitzar i vigilar la custòdia de les actes de qualificació.  
8. Elaborar la memòria anual de la Universitat per a presentar-la al Consell de Govern.  
9. Organitzar els actes solemnes de la Universitat i cuidar el compliment del protocol universitari.  
10. Qualsevol altra competència que li delegue el rector de conformitat amb estes Normes d'Organització i Funcionament.  
Article 41. El gerent  
El gerent, que no pot exercir funcions docents, és responsable de la gestió dels servicis administratius i econòmics de la Universitat, sota la immediata dependència funcional del rector, segons les directrius i facultats que li assenyale el Patronat.   
Serà nomenat pel Patronat a proposta del rector.  
Article 42. Funcions del gerent  
Són competències del gerent:  
1. Exercir el control i la gestió d'ingressos i gastos de la Universitat inclosos en el pressupost anual, i supervisar el compliment de les seues previsions.  
2. Proposar al rector l'autorització dels gastos i l'ordenació dels pagaments de conformitat amb els pressupostos de la Universitat.  
3. Elaborar i actualitzar l'inventari de béns i drets que integren el patrimoni assignat a la Universitat.   
4. Elaborar la proposta de pressupost anual i rendició de comptes de la seua execució.  
5. Elaborar la memòria econòmica anual de la Universitat.   
6. Elaborar els plans d'inversió plurianuals.  
7. Qualsevol altra competència que li conferisquen les normes que es dicten en desplegament d'estes Normes d'Organització i Funcionament.  
Article 43. Els degans i directors  
Els degans de facultat i directors d'escola i de centre tenen la representació i exercixen les funcions de direcció i gestió ordinària d'estos. Seran nomenats pel Patronat a proposta del rector, entre els professors doctors de la Universitat.  
Article 44. Funcions dels degans i directors  
Les competències del degà de facultat i del director d'escola o de centre són les següents:  
1. Dirigir i supervisar la docència, la investigació i la resta d'activitats de la facultat, escola o centre.  
2. Proposar al rector el nomenament dels vicedegans, subdirectors i els directors de departament.  
3. Proposar al rector el nomenament del secretari de la facultat, escola o centre.  
4. Organitzar i dirigir els servicis administratius de la facultat, escola o centre.  
5. Convalidar els estudis dels alumnes que així ho sol·liciten, oïts els responsables de les àrees de coneixement afectades, i de conformitat amb les normes aplicables.  
6. Vetlar pel compliment de les normes que afecten la facultat, escola o centre i, en especial, les relatives al bon funcionament dels servicis i al manteniment de la convivència acadèmica.  
7. Fomentar la investigació i les activitats culturals i d'extensió universitària, d'acord amb la programació general de la Universitat.  
8. Instar el rector perquè exercisca la seua funció disciplinària sobre professors i alumnes de la seua facultat, escola o centre.  
9. Promocionar els actes acadèmics i titulacions de la facultat.  
10. Proposar noves titulacions i reformes en els plans d'estudi.  
11. Buscar i organitzar pràctiques i ofertes d'ocupació per als seus alumnes.  
12. Elaborar el projecte de pressupost anual de la seua facultat, escola o centre i vigilar-ne el compliment.  
Article 45. Nomenament de vicedegans i subdirectors  
Les facultats, escoles i centres poden disposar d'un vicedegà o subdirector o més.  
Els vicedegans de facultat o subdirectors d'escoles o centres seran nomenats i remoguts pel rector, a proposta del corresponent degà o director, entre els professors que hi impartisquen docència.  
Article 46. Secretaris de centre  
En cada facultat, escola o centre pot designar-se un secretari, que serà nomenat i remogut pel rector, a proposta del degà o director, entre els professors d'esta.  
Article 47. Funcions dels secretaris  
Les competències del secretari de facultat, escola o centre són les següents:  
1. Auxiliar el degà o director i exercir les funcions que este li encomane.  
2. Elaborar i custodiar les actes de les reunions de la junta de facultat, escola o centre i expedir els certificats dels acords que figuren en estes.  
3. Dirigir els registres i arxius i controlar-hi l'accés.  
4. Custodiar el segell de la facultat, escola o centre.  
5. Elaborar la memòria anual de la facultat, escola o centre.   
6. Dirigir la tramitació acadèmica i administrativa de la facultat, escola o centre.  
7. Qualsevol altra competència que li delegue el degà o el director, o el secretari general.  
Article 48. El director de departament  
El director de departament té la representació d'este i exercix les seues funcions de direcció i gestió ordinària, i en presidix les reunions.  
Serà nomenat i cessat pel rector, a proposta del degà o director, amb el vistiplau del Patronat, entre els professors doctors de la Universitat.  
Article 49. Funcions dels directors de departament  
Són competències dels directors de departament:  
1. Dirigir o coordinar, segons els casos, les funcions docents i investigadores dels seus integrants.  
2. Estimular la investigació del professorat del seu departament.  
3. Fomentar i controlar la promoció dels membres del seu departament.  
4. Vetlar pel compliment de la normativa de la Universitat i de les obligacions dels seus membres.  
5. Gestionar eficaçment els recursos assignats al departament.  
6. Elevar al Consell de Govern, amb el vistiplau del degà, la proposta de modificació de plantilla, perquè este, si ho considera pertinent, la tramite davant del Patronat.  
7. Proposar al rector, a través del degà o director corresponent, el pla d'ordenació docent del departament per a cada curs acadèmic, que comprendrà les assignatures que s'impartiran, els seus programes i els professors assignats a estes.  
8. Supervisar la qualitat de la docència i participar en els procediments d'avaluació del personal i dels servicis de la Universitat que afecten directament les seues activitats.  
9. Qualsevol altra que li atribuïsca la legislació vigent i les presents Normes d'Organització i Funcionament, així com el Reglament de Departaments de la Universitat.  
Article 50. Secretari de departament  
En cada departament pot haver un secretari d'este que assistirà el director en les funcions de direcció i gestió ordinària, i estendrà acta de les seues reunions. Serà designat pel director entre els professors que integren el departament.  
Article 51. Els directors d'institut  
Els directors dels instituts universitaris d'investigació i docència seran professors doctors designats pel Patronat, a proposta del rector. Tindran la representació d'aquells i exerciran les funcions de direcció i gestió ordinària d'estos, subjectes a la normativa general de la Universitat i a la particular del seu institut.  
Article 52. Cessament en les funcions  
Tots els òrgans i càrrecs unipersonals de la Universitat poden cessar a petició pròpia. En tot cas, poden ser cessats en qualsevol moment per qui els va nomenar.  
TÍTOL IV  
Dels òrgans assessors  
 i del defensor universitari  
CAPÍTOL I  
Del Consell Assessor  
Article 53. El Consell Assessor  
1. El Consell Assessor és l'òrgan de connexió de la Universitat amb la societat. A través d'este, la Universitat canalitza les aspiracions i necessitats socials que puguen ser satisfetes per esta, al mateix temps que promou la sensibilització dels diversos sectors socials per a proveir la Universitat de mitjans per al millor compliment dels seus fins.   
2. El Consell Assessor està constituït per un mínim d'onze membres i un màxim de trenta. La designació i la revocació d'estos correspon al Patronat de la Universitat. Es procurarà que el Consell Assessor estiga integrat per personalitats rellevants de la vida econòmica, professional, científica i cultural.   
3. Els membres del Consell Assessor seran designats per un període de dos anys, i poden ser reelegits. El càrrec de membre del Consell Assessor serà gratuït.  
4. El Consell Assessor triarà, entre els seus membres, un president i un vicepresident, amb mandat en ambdós casos de dos anys i amb possibilitat de reelecció.  
5. A les sessions del Consell Assessor assistiran el rector i el gerent, amb veu però sense vot.  
6. El Consell Assessor designarà un secretari, que estendrà acta de les seues sessions i donarà fe dels acords que aquell adopte. En cas que el nomenament recaiga en una persona que no siga assessor, tindrà veu, però no vot.  
7. El Consell Assessor es reunirà, almenys, una vegada en cada curs, convocat pel seu president. El gran canceller de la Universitat presidirà les reunions quan assistisca.  
8. Són competències del Consell Assessor:  
a) Conéixer els pressupostos anuals de la Universitat.  
b) Elaborar estudis o informes, per iniciativa pròpia o a petició del Patronat de la Universitat.  
c) Promoure ajudes a l'estudi en la Universitat.  
d) Promoure ajudes econòmiques per a potenciar línies d'investigació que siguen sol·licitades per les institucions de l'entorn social.  
e) Transmetre a la Universitat les necessitats manifestades en la societat per a la creació de noves titulacions o orientació especial de les ensenyances.  
f) Promoure convenis amb empreses i institucions per a perfeccionar la formació dels alumnes i per a obrir el mercat de treball als titulats.  
g) Realitzar totes les gestions que crega pertinents per al millor compliment dels fins del Consell.  
h) Rebre informació sobre la Universitat i les seues línies generals d'investigació.  
CAPÍTOL II  
Del Consell Acadèmic  
Article 54. El Consell Acadèmic  
1. En la Universitat pot constituir-se un consell acadèmic com a principal òrgan d'assessorament científic.  
2. El Consell Acadèmic estarà compost per membres nats i electes. Són membres nats: els rectors honoraris i els doctors honoris causa de la Universitat Cardenal Herrera-CEU.  
Són membres electes aquells que designe el Patronat, en nombre no inferior a 11 ni superior a 30. Estos seran triats entre personalitats rellevants del món acadèmic i científic.  
3. Els membres del Consell Acadèmic seran designats per un període de dos anys, i poden ser reelegits.  
4. El Patronat de la Universitat designarà un president i un vicepresident per un període de dos anys i amb possibilitat de reelecció. També designarà un secretari, que estendrà acta de les seues sessions. En cas que el nomenament recaiga en una persona que no siga assessor, tindrà veu, però no vot.  
5. A les seues sessions assistirà el rector.   
6. El Consell Acadèmic es reunirà, almenys, una vegada en cada curs i serà convocat pel seu president, sense perjuí de les facultats que corresponguen al gran canceller de la Universitat, el qual ocuparà la presidència d'este quan acudisca a les seues reunions.  
Article 55. Funcions del Consell Acadèmic  
Les competències del Consell Acadèmic són:  
1. Elaborar estudis o informes, per la seua pròpia iniciativa o a petició del Patronat de la Universitat.  
2. Transmetre a la Universitat les necessitats que la societat demane per a la creació de noves titulacions o orientació especial de les ensenyances.  
3. Demanar informació sobre la Universitat i les seues línies generals d'investigació.  
4. Realitzar totes les gestions que crega pertinents per al millor compliment dels fins del Consell.  
CAPÍTOL III  
De les comissions consultives  
Article 56. La Comissió Consultiva  
Per cada títol oficial o propi de la Universitat Cardenal Herrera-CEU es pot constituir una comissió consultiva, que estarà integrada per destacats especialistes i professionals, els membres de la qual seran nomenats per un període de dos anys pel Patronat, a proposta del rector o per iniciativa del mateix patronat.  
Les dites comissions, convocades pel corresponent degà o director, es reuniran, almenys, dos vegades a l'any, i assessoraran els òrgans de govern de les facultats, escoles, centres i instituts universitaris d'investigació i docència sobre aquelles qüestions que es considere oportú, i podrà emetre, a l'efecte, informes i recomanacions sobre els plans d'estudi, les eixides professionals, noves titulacions i la resta de qüestions anàlogues.  
Seran presidides pel degà o director corresponent, sense perjuí del dret que li correspon al gran canceller i al rector, si estan presents.  
CAPÍTOL IV  
Del defensor universitari  
Article 57. El defensor universitari  
1. El defensor universitari vetlarà pel respecte als drets i les llibertats dels professors, estudiants i personal d'administració i servicis davant de les actuacions dels diferents òrgans i servicis universitaris.  
2. Les seues actuacions sempre estaran dirigides cap a la millora de la qualitat i bona convivència entre tots els membres de la comunitat universitària i no estaran sotmeses a mandat imperatiu de cap instància universitària, i estaran regides pels principis d'independència i autonomia.   
3. Serà nomenat pel Patronat, a proposta del rector, oït el Consell de Govern, entre els professors de la Universitat o persones de reconegut prestigi dins de la Comunitat Valenciana, que posseïsquen el títol de doctor i que hagen exercit la seua professió més de vint anys.  
4. El seu mandat serà de dos anys, i pot ser reelegit.  
5. Serà incompatible amb l'exercici de qualsevol altre càrrec acadèmic.  
6. El seu règim de dedicació a la Universitat serà flexible.  
Article 58. Procediment d'actuació  
1. El defensor universitari actuarà a instància de part, atenent les queixes motivades que li presenten, promovent si és el cas la investigació sumària oportuna i informal, i informant l'òrgan o òrgans universitaris que corresponguen.  
2. Totes les autoritats acadèmiques estan obligades a prestar-li la col·laboració necessària per a l'exercici de les seues funcions.  
3. En cap cas intervindrà en assumptes que estiguen pendents de resolució en l'àmbit jurisdiccional o subjectes a expedient disciplinari.  
Article 59. Informe anual  
El defensor universitari rendirà un informe anual al rector, el qual l'elevarà al Patronat.  
Article 60. Desenrotllament de competències  
Les competències i àmbits d'actuació del defensor universitari seran els previstos en el Reglament del Defensor Universitari de la Universitat Cardenal Herrera-CEU.   
TÍTOL V  
De la comunitat universitària  
CAPÍTOL I  
Del personal docent i investigador  
Secció primera  
De les categories de professors   
i del seu règim de dedicació  
Article 61. Categories de professors  
1. El professorat de la Universitat Cardenal Herrera-CEU està integrat per les següents categories de professors:  
a) Professors permanents.  
b) Professors associats.  
c) Professors emèrits.  
d) Professors visitants.  
2. Així mateix, i d'acord amb el que establixen les presents Normes d'Organització i Funcionament, pot haver-hi professors col·laboradors honoraris.  
Article 62. Professors permanents  
1. Són professors permanents aquells que exercixen la seua activitat docent i investigadora exclusivament en la Universitat Cardenal Herrera-CEU, excepte autorització expressa de compatibilitat, concedida pel rector amb caràcter excepcional. Esta exclusivitat se circumscriu a l'àmbit docent i investigador.  
2. Es confia la funció docent i investigadora als professors permanents, i la resta de tasques universitàries per a les quals puguen ser requerits.   
3. Reglamentàriament, s'establirà el règim aplicable a les diferents categories de professorat permanent.   
Article 63. Professors associats  
Són professors associats aquells diplomats, llicenciats o doctors de reconegut prestigi professional que col·laboren en la docència de la Universitat.  
Article 64. Professors emèrits  
Són emèrits aquells professors d'universitat, que estiguen jubilats i tinguen un acreditat prestigi científic o professional, i són contractats amb caràcter temporal.  
Article 65. Professors visitants  
La Universitat Cardenal Herrera-CEU pot disposar, per temps limitat, de professors visitants que, pel seu reconegut prestigi o en virtut dels acords de col·laboració subscrits amb altres universitats espanyoles o estrangeres, impartisquen cursos, seminaris o conferències.  
Article 66. Professors col·laboradors honoraris  
Poden ser professors col·laboradors honoraris els qui, per la seua relació amb la Universitat Cardenal Herrera-CEU i, en especial, per ser antics alumnes d'esta, col·laboren de manera esporàdica i discontínua en tasques auxiliars de docència i investigació, aportant la seua experiència professional i coneixements. La seua col·laboració amb la Universitat no comportarà cap relació laboral, sempre amb respecte ple a la legislació laboral existent.  
Article 67. Becaris  
Com a mitjà d'iniciació en la funció docent i investigadora, la Universitat Cardenal Herrera-CEU disposarà de becaris de docència i investigació que poden realitzar tasques docents auxiliars, sempre que estes els permeten l'estudi i la formació progressiva en la seua especialitat.  
Secció segona  
De l'accés, la promoció i el cessament del professorat  
Article 68. Selecció del professorat  
1. La selecció del professorat es realitzarà d'acord amb el que preveuen les presents Normes d'Organització i Funcionament i la resta de disposicions que les despleguen, complint les exigències de l'article 72 de la Llei Orgànica d'Universitats.  
2. La Universitat Cardenal Herrera CEU valorarà especialment en la contractació del seu professorat l'experiència docent i investigadora, la formació acadèmica i l'experiència professional dels candidats.  
Article 69. Obligacions contractuals  
Una vegada obtinguda l'aprovació del Patronat, se subscriurà amb cada professor el corresponent contracte, en el qual constarà expressament que coneix i respecta les presents normes i l'ideari de la Universitat.  
Article 70. Règim de promoció acadèmica  
Reglamentàriament s'establirà el règim de promoció del professorat d'acord amb els principis de mèrit i capacitat, i amb subjecció a les necessitats organitzatives i la política estratègica de la Universitat.  
Article 71. Pèrdua de la condició de professor  
La condició de professor de la Universitat Cardenal Herrera-CEU es perdrà:  
1. Per renúncia voluntària.  
2. Per haver transcorregut el termini per al qual va ser contractat.  
3. Per acomiadament instat per la Universitat i substanciat d'acord amb la llei.  
4. Per les altres causes previstes en la legislació vigent.  
Secció tercera  
Dels drets i deures del personal docent i investigador  
Article 72. Drets  
Són drets del personal docent i investigador:   
1. Exercir les llibertats de càtedra i investigació, amb el degut respecte a la Constitució, les lleis, les presents normes i l'ideari de la Universitat.  
2. Participar en els òrgans de govern de la Universitat, en els termes que preveuen les presents Normes d'Organització i Funcionament i el seu desplegament reglamentari.  
3. Disposar dels mitjans necessaris per al compliment de les seues funcions, segons els recursos de la Universitat.  
4. Ser avaluat i conéixer els resultats de l'avaluació de la seua activitat, amb el propòsit fonamental de servir d'ajuda per a la contínua millora de la seua capacitat i rendiment.  
5. Ser informats dels acords adoptats pels òrgans de govern de la Universitat, que l'afecten com a professor i la comunitat universitària.  
6. Acudir a les autoritats de la Universitat i al defensor universitari quan entenguen que els seus drets i interessos acadèmics han sigut lesionats.  
7. Promocionar-se a través d'un procediment objectiu, establit reglamentàriament.  
8. Proposar mesures conduents a millorar els resultats de l'activitat docent i investigadora.  
Article 73. Deures  
Són deures del personal docent i investigador:  
1. Respectar, en l'exercici de la docència i la investigació, els principis i l'ideari que formen l'esperit de la Universitat, així com les seues instal·lacions i patrimoni.  
2. Complir les tasques docents, investigadores, de tutoria i de gestió que els siguen encomanades, amb especial respecte i atenció als alumnes que se li confien.  
3. Vetlar per la seua pròpia formació científica i per l'actualització dels mètodes pedagògics.  
4. Procurar la consecució dels fins de la Universitat, fomentar la vida comunitària d'esta i assistir als seus actes acadèmics.  
5. Conéixer, complir i fer complir la normativa que regula el funcionament de la Universitat.  
6. Vetlar pels interessos de la Universitat dins i fora d'esta.  
7. Assumir la responsabilitat dels càrrecs que se li encomanen.  
8. Tots aquells altres deures que corresponguen a la seua condició laboral i professional.  
Capítol II  
Dels alumnes  
Secció primera  
De la condició d'alumne  
Article 74. Els alumnes  
Són alumnes de la Universitat Cardenal Herrera-CEU els qui estiguen matriculats en qualsevol dels estudis oficials o propis que impartixen les seues facultats, escoles, centres i instituts universitaris d'investigació i docència.  
Article 75. Pèrdua de la condició d'alumne  
Es perdrà la condició d'alumne:  
1. Per baixa voluntària.  
2. Per observar una conducta que lesione greument l'orde acadèmic, en aplicació de les normes reglamentàries que regulen la disciplina universitària, després de l'obertura, la instrucció i la resolució de l'oportú expedient.  
3. Per incompliment de les normes administratives i de matriculació o per incompliment de les seues obligacions econòmiques amb la Universitat.  
4. Per altres causes previstes en les presents Normes d'Organització i Funcionament i la resta de normes i acords que regulen el règim de permanència de l'alumnat.  
Secció segona  
Dels drets i deures dels alumnes  
Article 76. Drets  
Són drets dels alumnes:  
1. Rebre una ensenyança qualificada i actualitzada i una formació humana integral conforme a l'ideari de la Universitat.  
2. Rebre les ensenyances corresponents a les assignatures en què estiguen matriculats.  
3. La igualtat d'oportunitats i no-discriminació, per circumstàncies personals i socials, tant en l'accés com en la permanència en la Universitat, així com en l'exercici dels seus drets acadèmics. La Universitat prestarà especial atenció als estudiants que patisquen algun tipus de discapacitat, col·laborant amb les organitzacions especialitzades, públiques o privades, que tinguen com a finalitat la millor integració d'estes persones.  
4. Ser assistits i orientats en els seus estudis acadèmics pels professors i, especialment, pels tutors.  
5. Participar en els òrgans de govern i representació de la Universitat en la manera que reglamentàriament es determine.  
6. Disfrutar de les beques i ajudes a l'estudi que els siguen atorgades per la mateixa Universitat, per qualsevol administració pública o per empreses i institucions privades.  
7. Ser valorats en el seu rendiment acadèmic, d'acord amb criteris i procediments objectius que seran coneguts prèviament. En tot cas, serà criteri inspirador l'avaluació contínua de l'alumne.  
8. Sol·licitar i obtindre dels professors la justificació de les qualificacions rebudes i, si és el cas, sol·licitar la revisió d'estes en els termes que reglamentàriament s'establisquen.  
9. Acudir davant de les autoritats universitàries i, si és el cas, davant del defensor universitari, quan entenguen que els seus drets han sigut lesionats.  
10. Participar en les activitats complementàries que organitze la Universitat.  
11. Ser informats dels possibles canvis que puguen afectar substancialment les ensenyances que cursen.  
12. Promoure i participar en associacions d'alumnes i d'antics alumnes en els termes que establisca el Reglament de l'Alumnat.  
13. Tindre els servicis acadèmics, psicopedagògics i d'atenció, orientació i informació que la Universitat promoga per a aconseguir una formació integral, que els permeta convertir-se en professionals preparats científicament, tècnicament i èticament, i desenrotllar-se com a persones, de manera que faciliten el seu accés al món laboral.  
14. Els altres drets reconeguts per la Llei Orgànica d'Universitats i altres disposicions reglamentàries que despleguen les presents Normes d'Organització i Funcionament.  
Article 77. Deures  
Són deures dels alumnes:  
1. Dur a terme el treball acadèmic propi de la seua condició universitària amb aprofitament suficient.  
2. Respectar l'ideari de la Universitat, les seues instal·lacions i el seu patrimoni, així com fer un ús adequat dels seus béns i recursos.  
3. Exercir de manera responsable els càrrecs per als quals hagen sigut triats o designats.  
4. Cooperar amb la resta de la comunitat universitària en el bon funcionament de la Universitat i en la millora dels seus servicis.  
5. El tracte considerat i respectuós cap a tot el personal de la Universitat, els seus companys i totes les persones que la visiten.  
6. Mantindre l'orde i la disciplina adequats en el recinte universitari i promoure la normal convivència entre tots els membres de la comunitat universitària.  
7. Complir les Normes d'Organització i Funcionament i la resta de disposicions reglamentàries que les despleguen.   
8. Participar en l'avaluació del professorat i dels servicis universitaris, per mitjà de les enquestes i sondejos d'opinió que aplique la Universitat Cardenal Herrera-CEU, per a la millora contínua de la qualitat de totes les seues prestacions a l'alumnat.  
CAPÍTOL III  
Del personal d'administració i servicis  
Article 78. Personal d'administració i servicis  
Al personal d'administració i servicis de la Universitat, sota la direcció del gerent, li corresponen les funcions de gestió, suport, assistència i manteniment, per a l'adequada prestació de tots els servicis universitaris, que contribuïxen a la consecució dels fins propis de la Universitat.  
Article 79. Drets  
Són drets del personal d'administració i servicis:  
1. Disposar dels mitjans adequats per a l'exercici de les seues tasques i conéixer les funcions assignades al seu lloc de treball.  
2. Rebre la formació professional encaminada al seu perfeccionament, mobilitat i promoció, d'acord amb els mitjans que la Universitat destine amb este fi.  
3. Conéixer els criteris que utilitze la Universitat en l'organització i la promoció del personal.  
4. Ser informat dels resultats de l'avaluació efectuada sobre les tasques que tinguen encomanades.  
5. Promocionar-se d'acord amb criteris objectius.  
Article 80. Deures  
Són deures del personal d'administració i servicis:  
1. Exercir les tasques encomanades amb professionalitat, competència i eficàcia, i contribuir al bon funcionament i millora de la Universitat.  
2. Conéixer, complir i fer complir la normativa que regula el funcionament de la Universitat.  
3. Respectar l'ideari de la Universitat.  
4. Observar un tracte considerat i respectuós amb el personal de la Universitat, docent i no docent, amb els alumnes i amb totes les persones que la visiten.  
5. Respectar el patrimoni i instal·lacions de la Universitat.   
6. Tots aquells que corresponguen a la seua condició laboral i professional.  
TÍTOL VI  
De la docència, l'estudi i la investigació  
CAPÍTOL I  
De la docència i l'estudi  
Article 81. L'estudi  
La docència en la Universitat Cardenal Herrera-CEU té com a finalitat la formació integral dels seus alumnes i l'adequada preparació per a l'exercici professional. Combinarà els continguts teòrics i pràctics de cada matèria, fomentant en els estudiants la capacitat crítica i el sentit de la responsabilitat al servici de la societat.   
S'impartirà dins del respecte al seu ideari, als principis democràtics de convivència, a la dignitat de la persona, al ple desenrotllament de la personalitat de l'estudiant i a l'exercici responsable de la seua llibertat, i tendirà a fer de les aules universitàries una escola de ciutadania.  
Article 82. Desenrotllament i transmissió del coneixement  
També és missió de la Universitat Cardenal Herrera-CEU contribuir, juntament amb les altres institucions d'ensenyança superior, al desenrotllament i la transmissió del coneixement científic en totes les seues variants i aspectes, des d'una visió interdisciplinària i integradora dels sabers.  
Article 83. Programes de doctorat  
La Universitat prestarà especial atenció a les ensenyances de doctorat.  
El Consell de Govern, a proposta de la comissió de doctorat, aprovarà els programes de doctorat.  
Article 84. Qualitat de l'ensenyança  
La Universitat vetlarà per la qualitat de l'ensenyança impartida i assegurarà el seguiment i l'avaluació del personal docent i investigador i dels estudiants amb criteris adequats.  
Article 85. Accés i permanència  
La Universitat regularà el règim d'accés i permanència de l'alumnat en els seus centres, respectant la legislació vigent respecte d'això. En tot cas, el procediment d'admissió d'alumnes estarà presidit pels principis de publicitat, igualtat, mèrit i capacitat.  
Article 86. Accés a la Universitat per motiu d'edat o acreditació d'experiència laboral o professional  
El Patronat de la Universitat, en aplicació de les condicions bàsiques que establisca el Govern per a estos casos, pot regular les condicions i criteris d'acreditació en cada respectiva ensenyança que permeten l'accés a la Universitat dels sol·licitants que justifiquen una determinada experiència laboral o professional que no estiguen en possessió del títol de batxiller o equivalent, dels qui posseïsquen una determinada titulació superior o d'aquells que acrediten haver complit una determinada edat.  
Article 87. Beques i ajudes  
La Universitat promourà la col·laboració amb la societat i les administracions públiques per a establir el sistema de beques i ajudes a l'estudi orientat a l'alumne que requerisca este suport d'acord amb les seues circumstàncies personals, econòmiques i familiars i es faça mereixedor de l'ajuda per raó del seu rendiment acadèmic. Igualment, es prestarà especial atenció a les situacions de discapacitat.  
Article 88. Títols  
Les ensenyances de la Universitat estaran dirigides a l'obtenció de títols oficials o propis. Les primeres seran reglades i s'impartiran d'acord amb un pla d'estudis reconegut i homologat per l'Estat, mentres que les segones seran aprovades pel Patronat, a proposta del Consell de Govern, d'acord amb el que establix la Llei Orgànica d'Universitats i la resta de preceptes que la despleguen.  
Article 89. Ensenyances conjuntes  
La Universitat pot establir convenis per a dur a terme ensenyances conjuntes amb altres universitats i centres d'investigació, nacionals o estrangers, amb especial preferència per les universitats i centres que compartisquen el mateix ideari. Així mateix, pot reconéixer les ensenyances que s'impartisquen en altres institucions en els termes i amb els efectes que la llei establisca.  
Article 90. Ensenyances no presencials   
La Universitat Cardenal Herrera-CEU pot impartir ensenyances no presencials conduents a l'obtenció de títols de caràcter oficial i validesa en tot el territori nacional, així com de títols propis, a través de les noves tecnologies de la informació i de la comunicació. Estes ensenyances es regiran per les normes legals que es prevegen respecte d'això.  
Article 91. Formació contínua  
La Universitat Cardenal Herrera-CEU establirà un sistema continuat de formació que atendrà les necessitats culturals, científiques i professionals de la persona al llarg de la vida.  
Article 92. Mobilitat  
La Universitat Cardenal Herrera-CEU fomentarà la mobilitat dels seus professors i estudiants en el marc dels programes nacionals o internacionals que subscriga, amb especial interés cap a l'espai comú europeu, iberoamericà i la resta de països de la nostra comunitat històrica.  
Article 93. Avaluació   
El Reglament de l'Alumnat establirà els requisits mínims que seran exigibles als estudiants perquè puguen tindre accés a les proves de verificació dels seus coneixements, així com els criteris aplicables al règim d'avaluació continuada.  
Article 94. Progrés i permanència  
El Patronat, a proposta del Consell de Govern, aprovarà les normes que regulen el progrés i la permanència dels alumnes en la Universitat, així com l'exigència de coneixements instrumentals o la realització de determinades activitats culturals, esportives o assistencials.  
Article 95. De la protecció de dades de caràcter personal  
La Universitat Cardenal Herrera-CEU promourà el compliment de la Llei Orgànica 15/1999, de 13 de desembre, de Protecció de Dades de Caràcter Personal, i l'adopció de mesures d'índole tècnica i organitzativa necessàries que garantisquen la seguretat de les dades de caràcter personal dels membres de la comunitat universitària i eviten la seua alteració, tractament o accés no autoritzats.  
CAPÍTOL II  
De la investigació  
Article 96. Investigació  
1. La Universitat Cardenal Herrera-CEU establix, com un dels seus objectius essen-cials, el desenrotllament de la investigació científica, tècnica i artística, de qualitat, i la formació d'investigadors. També fomentarà la transferència social del coneixement i la tecnologia, i atendrà tant la investigació bàsica com l'aplicada.  
2. La Universitat Cardenal Herrera-CEU promourà la cooperació amb el sector productiu, impulsant el desenrotllament conjunt de programes i projectes d'investigació que possibiliten la transferència del coneixement i la mobilitat del personal docent i investigador.  
Article 97. Dret i deure d'investigació  
1. La investigació és un dret i un deure del personal docent i investigador de la Universitat Cardenal Herrera-CEU, d'acord amb els seus fins generals i l'aprofitament eficaç dels seus recursos.  
2. Quan siga possible i sempre dins de la llei, el personal docent i investigador farà constar la seua condició de membre de la Universitat Cardenal Herrera-CEU en les seues publicacions i en la difusió dels resultats de la seua investigació.  
Article 98. Permisos d'investigació  
Els professors de la Universitat Cardenal Herrera-CEU poden obtindre, per raó dels seus mèrits acadèmics i servicis a la comunitat universitària, permisos especials d'investigació durant un període no superior a un any. El règim de la concessió d'estos períodes sabàtics es determinarà reglamentàriament.  
Article 99. Programes d'investigació  
La Universitat Cardenal Herrera-CEU impulsarà el desenrotllament de programes propis d'investigació amb la finalitat, entre altres objectius, d'assegurar:  
1. El foment de la qualitat de la investigació duta a terme en el seu si.  
2. El desenrotllament de la investigació interdisciplinària i multidisciplinària.  
3. La incorporació de científics i grups de científics d'especial rellevància dins de les seues iniciatives d'investigació.  
4. La mobilitat d'investigadors i grups d'investigació per a la formació d'equips i centres d'excel·lència.  
5. La incorporació a la Universitat de personal tècnic de suport a la investigació, ateses les característiques dels distints camps científics.  
6. La coordinació de la investigació amb altres universitats i centres d'investigació, així com la creació de centres o estructures mixtes entre la Universitat i altres organismes públics i privats d'investigació i, si és el cas, empreses.  
7. La vinculació entre la investigació universitària i la realitat socioeconòmica, com a via per a articular la transferència dels coneixements generats i la presència de la Universitat en el procés d'innovació del sistema productiu i de les empreses.  
Article 100. Impuls de la investigació  
La Universitat Cardenal Herrera-CEU impulsarà especialment projectes i activitats d'investigació que tinguen per objectiu estudiar i aprofundir en els senyals d'identitat de la Universitat.  
Article 101. Becaris d'investigació  
A fi d'impulsar la formació de jóvens investigadors, la Universitat Cardenal Herrera-CEU disposarà de becaris d'investigació i docència.  
TÍTOL VII  
Dels servicis universitaris  
Article 102. Servicis universitaris  
La Universitat, per acord del Patronat, a proposta del Consell de Govern, pot crear i suprimir tots els servicis universitaris que considere necessaris per al millor exercici de les seues activitats. Estos servicis poden gestionar-se directament per la Universitat o per tercers, per raó dels corresponents convenis i contractes.  
Article 103. Desplegament normatiu  
Tots els servicis universitaris tindran el seu propi desplegament normatiu.  
Article 104. Director de servici  
En cada servici universitari pot haver un director responsable de la seua gestió i funcionament, que pot assumir la direcció de més d'un servici. Serà nomenat i remogut pel rector, oït el Consell de Govern i amb el vistiplau del Patronat, i reunirà les degudes condicions de professionalitat i competència.  
Article 105. Col·legis majors i residències  
La Universitat Cardenal Herrera-CEU pot crear col·legis majors i centres que proporcionen residència als seus estudiants i que promoguen la seua formació humana, cultural i científica. També pot crear o adscriure, per mitjà de conveni, residències universitàries a fi de proporcionar allotjament als membres de la comunitat universitària.  
Article 106. Pastoral universitària  
La Universitat, de conformitat amb la seua inspiració i ideari, buscarà que s'hi oferisca una acció pastoral segons el magisteri de l'Església catòlica. Amb eixe fi demanarà al bisbe diocesà, a través del director de pastoral de la Fundació Universitària San Pablo-CEU, el nomenament d'un capellà major de la Universitat que dirigisca la pastoral en esta, amb la col·laboració de les persones -sacerdots, religiosos o seglars- que crega oportunes.  
Article 107. Aula de voluntariat  
La Universitat busca contribuir a la construcció d'una societat més justa i fraterna, oferint una adequada formació social. Per a això, en col·laboració amb la direcció de pastoral, impulsa l'aula de voluntariat, la qual té com a fi promoure, canalitzar i coordinar tasques de voluntariat social, acció solidària i cooperació al desenrotllament, per a ajudar persones necessitades o en situació de marginació.  
Article 108. Esport universitari  
La Universitat Cardenal Herrera-CEU promourà la pràctica esportiva en l'àmbit universitari, i procurarà els instruments i recursos necessaris per a la seua compatibilitat efectiva amb la formació acadèmica dels estudiants.  
TÍTOL VIII  
Dels honors i distincions  
Article 109. Honors i distincions  
1. Els honors i distincions que pot conferir la Universitat Cardenal Herrera-CEU per a premiar els especials mereixements científics, artístics, acadèmics i culturals, així com els servicis rellevants prestats a la societat, en general, i a la Universitat Cardenal Herrera-CEU, en particular, són els següents: doctorat honoris causa, medalla d'honor de la Universitat Cardenal Herrera-CEU i medalla al mèrit de la Universitat Cardenal Herrera-CEU.   
2. La seua concessió serà regulada pel Reglament d'Honors i Distincions de la Universitat Cardenal Herrera-CEU.  
DISPOSICIONS TRANSITÒRIES  
Primera  
Tota la normativa que en el moment d'aprovar-se estes Normes d'Organització i Funcionament es trobe en vigor en la Universitat Cardenal Herrera-CEU, continuarà aplicant-se fins que no s'opose a estes, mentres no s'actualitze, i sempre que no siga contrària a la Llei Orgànica d'Universitats. Una vegada entren en vigor les presents Normes d'Organització i Funcionament es podran desplegar a través de reglaments que optimitzen la seua aplicació o que regulen matèries que no siguen de regulació necessària per les dites normes.  
Segona  
Fins a l'aprovació del reglament que regule el Claustre de la Universitat Cardenal Herrera-CEU, provisionalment pertanyeran a este els membres de les respectives juntes de facultat i Escola Superior d'Ensenyances Tècniques.  
Tercera  
El període de temps de la duració del mandat de qualsevol dels càrrecs que figura en les presents Normes d'Organització i Funcionament començarà a comptar-se des de la data efectiva en què va tindre lloc el seu nomenament, amb independència de la data d'entrada en vigor d'estes.  
DISPOSICIONS FINALS  
Primera  
Estes Normes d'Organització i Funcionament entraran en vigor una vegada siguen publicades, després que la Generalitat les aprove, de conformitat amb el que establix l'article 6 de la Llei Orgànica 6/2001, de 21 de desembre, d'Universitats.  
Segona  
Estes Normes d'Organització i Funcionament poden ser reformades, oït el Consell de Govern, mitjançant un acord de la majoria absoluta dels membres del Patronat de la Universitat, a excepció de l'article 3, per a la modificació del qual serà necessària la unanimitat dels membres d'este Patronat.


Còpia Permalink ELI